text: Politiet: Serie af containerbrande i Sønderborg er påsatte
  06 juli 2016 kl. 10.34
  Natten til onsdag var der brand i to containere i Sønderborg. Det betyder, at der har været fem containerbrande på tre dage. Alle brandene påsat. 
  Natten til onsdag måtte brandvæsenet rykke ud til to brande i containere i Sønderborg. Den ene var i et affaldsskur på Majløkken 7, hvor beboerne måtte evakueres indtil branden var under kontrol. Det sker kun to dage efter at brandvæsenet natten til mandag måtte rykke ud til tre containerbrande - også i Sønderborg. Lokalpolitiet i Sønderborg mener at alle brandene er påsatte.
  - Nu vil vi rigtig gerne have oplysninger fra folk,  der har set noget mistænkeligt i områderne omkring brandene. Det gælder både hvis man har set mistænkelige personer, biler eller andet, siger den lokale efterforskningsleder Svend Erik Lassen til TV SYD.
  Politiet hører gerne fra vidner på 114.
  Læs mere om de enkelte brande herunder.
  
  